**ЧРЕЗ ПРЕДСЕДАТЕЛЯ**

**НА 42-то НАРОДНО СЪБРАНИЕ**

**НА РЕПУБЛИКА БЪЛГАРИЯ,**

**Г- Н МИХАИЛ МИКОВ**

**ДО**

**Г-ЖА ИСКРА МИХАЙЛОВА,**

**МИНИСТЪР НА ОКОЛНАТА СРЕДА И ВОДИТЕ**

**В Ъ П Р О С**

от

Тунчер Кърджалиев,

Народен представител от ПГ на ДПС

На основание чл. 90, ал. 1 от Конституцията Република България и чл. 89 от Правилника за организация и дейността на Народното събрание, внасям въпрос

**ОТНОСНО: Проект „Техническа помощ за подготовка на инвестиционен проект за подобряване и развитие на инфраструктурата за питейни и отпадъчни води в гр.Омуртаг”, по сключен договор за предоставяне на безвъзмездна финансова помощ № 58-131-С085/29.12.2008 г.**

Уважаема госпожо Министър,

Община Омуртаг положи всички усилия за изпълнение и успешно финализиране на посочения проект. В началото се проведе обществена поръчка за избор на изпълнител за консултантска и проектантска услуга и се сключиха необходимите договори по реда на ЗОП. За всички възникнали затруднения междинното звено по ОПОС бе надлежно уведомявано чрез месечни доклади, а при нужда представители на общината участваха в редица работни срещи.

След формалните начални процедури, инициирани от общината, следващите етапи са вече отговорност и на изпълнителя и на контролиращата институция. В конкретния случай, МОСВ промени философията на техническата помощ, след като вече бяха подписани договорите, а параметрите за работа - определени. Проектът е изпълняван при условия на множество промени, налагани на общината. Това затрудни управлението на проекта и постави изпълнителя в неблагоприятното положение непрекъснато да преработва разработките си. Така се получи разминаване между възложеното по техническата помощ и изискванията на ОПОС.

Отчитайки казаното и след редица срещи и активна кореспонденция с изпълнителя „Аквапартньор” ЕООД , той подписа декларации, че ще преработи проектния пакет съгласно изискванията по ос 1. За съжаление, този ангажимент фирмата не го спазва - проектният пакет не бе приведен в необходимия вид, съдържание и качество и не беше спазен уговорения срок. Община Омуртаг се възползва от правата си по договорите и предявява претенции за санкции и неустойки, като не изплаща останалата част от Договора поради посочените причини.

В края на програмния период и под натиска на МОСВ, Община Омуртаг подава окончателното искане за средства. С Писмо (изх. № 08-00-1891/19.04.2013 г. ) обаче, е уведомена от ръководителя на междинното звено за отказ от верифициране на средствата, като се посочва, че не се приемат за изпълнени обясненията на Община Омуртаг по 15 от общо 29 препоръки (за голяма част от тях няма описан нито един аргумент, а в същото време има и много противоречия! ). Това са средства, получени като авансово плащане и верифицирано междинно искане. Те са изплатени на изпълнителите по проекта за реално извършена работа, т.е. това е продукт, който е наличен в Община Омуртаг, като всички плащания по проекта са извършени съгласно нормативната уредба на страната и сключените договори по проекта. Във връзка с описаното, от страна на общината са подадени две жалби до Министъра на околната среда и водите ( едната е от 7.05., а другата – от 11.06.2013 ).

Уважаема г-жо Министър,

Според представителите на Община Омуртаг, причината за отказа е субективно, преднамерено отношение, като въобще не се отчита факта, че Омуртаг е малка община, с оскъден бюджет и ограничени финансови възможности.

Въпреки подадените жалби, Община Омуртаг все още дължи сумата от 397 880.35 лв, заедно с начислените лихви, според решението на Ръководителя на Междинното звено на ОПОС 2007-2013г. – г-жа Йоана Христова – заради отказ от верифицикация на изплатените средства по проект № 58-131-85-85, включващ сумата на изплатения аванс 191 904,00 лв., и верифицираните разходи по ИС № 2 в размер на 205 976,35 лв*.* На всичко отгоре, съгласно получените от НАП писма, на Община Омуртаг предстои издаване на Акт за частно държавно вземане.

Ръководството на Община Омуртаг настоява в жалбите си до вас за независима и безпристрастна проверка на свършената работа и изплатените суми по проекта, за независим анализ на казуса, съобразен с възможностите на общината и в крайна сметка – да бъде отменено цитираното писмо.

Те имат и друго основание за настояването си. На 16.02.2012 г. е една от поредните срещи на договорните страни в МОСВ, на която присъстват представители на Община Омуртаг (в това число и кмета), представители на министерството, в лицето на г-жа Яна Георгиева (началник отдел “Мониторинг” и подчинена на г-жа Йоана Христова - директор ФЕСОС) , както и ( незнайно защо! ) представители на фирмата - изпълнител “Аквапартньор” ЕООД. Там, г-жа Георгиева в императивен стил и недвусмислено заявява, че Общината задължително трябва да приведат следващия транш пари, като на възражението , че работата на фирмата не е качествена е отговорила, че това е без значение за нея и не я интересува…

Уважаема г-жо Министър,

Въпросите ми след описания случай са следните:

1.Каква е обективната ситуация по този преплетен казус към настоящия момент и какви са възможните изходи от нея ?

2.Как може да се помогне на Община Омуртаг – било за довършване на проекта, било заради законното им право на аргументация и защита?

3.Тази настоятелност и безпардонен, арогантен стил на вашата служителка, в присъствието на фирмата - изпълнител и пред няколко свидетели, не са ли основание да се подозират условия за корупционен мотив?

18.09.2013 г. Народен представител :

(д-р Т. Кърджалиев)